<classify> KUANZISHWA kwa Mamlaka ya Uhifadhi Wanyamapori Tanzania TAWA na jeshi Usu kumesaidia kupunguza matukio ya ujangili katika mapori ya akiba na hifadhi za taifa zilizopo kanda ya Magharibi.Kamanda wa kikosi cha kuzuia ujangili wa kanda ya Magharibi, Peter Maiga alisema kuwa serikali imekuwa makini kuhakikisha inatokomeza ujangili, ikiwa ni pamoja na kufanya mabadiliko ya sheria ya wanyamapori. Alisema kuwepo kwa jeshi usu hilo kumesaidia kukabiliana na majangili ambao wamekuwa na mbinu nyingi zinazobadilika mara kwa mara.Maiga aliongeza kuwa, Jeshi Usu limesaidia kupambana na majangili hao kwani pia wamekuwa wakitumia silaha za moto katika kudhibiti uhalifu huo. Kamanda Maiga alisema serikali imefanyia marekebisho ya sheria ya wanyamapori na kuongeza vifungu vinavyotoa adhabu kali kwa wahalifu ambapo sasa majangili wameingizwa kwenye makosa ya uhujumu uchumi.Akizungumzia ujangili alisema kati ya Julai hadi Desemba, mwaka jana wameweza kukamata na kuwafikisha mahakamani majangili 77 wakiwa na meno ya tembo yenye uzito wa kilo 61.4. ikilinganishwa na mwaka 2017. Aliongeza kipindi hicho kesi 32 zimefunguliwa ambapo 23 zimemalizika kwa upande wa Jamhuri kushinda na zilizobaki zinaendelea kusikilizwa. Alisema katika miezi sita waliweza kukamata bunduki mbili aina ya gobori, pikipiki tano na nyama za pori aina mbalimbali yenye uzito wa kilo nane.  <topic>: KITAIFA 